FI Euroopan unionin virallinen lehti CE 88/276

(2004/C 88 E/0280)

KIRJALLINEN KYSYMYS P-1038/04

esittäjä(t): Avril Doyle (PPE-DE) komissiolle

(29. maaliskuuta 2004)

Aihe: Direktiiviehdotus Sellafieldin ydinvoimalan tarkastamisesta

Voiko komissio vahvistaa, että:

1. se pyrkii voimakkaasti saamaan aikaan direktiivin, joka edellyttää Ison-Britannian ydinvoimaviran-omaisia (BNFL) ilmoittamaan Sellafieldissa nykyisin varastoitavan radioaktiivisen jätteen määrän,

2. EU:n tarkastajat saavat tutustua alueeseen vapaasti, jotta he voivat todentaa BNFL:n tietojen todenperäisyyden,

3. tällaisten tarkastusten tuloksista tiedotetaan muille Sellafieldin vaikutuspiiriin suoranaisesti kuuluville jäsenvaltioille?

Loyola de Palacion komission puolesta antama vastaus

(30. huhtikuuta 2004)

Komissio vahvistaa, että Euroopan atomienergiayhteisön perustamissopimuksen 82 artiklaan perustuva direktiivi hyväksyttiin 30. maaliskuuta 2004.

Euroopan atomienergiayhteisön perustamissopimuksen 82 artiklassa säädetään, että komission tarkastajat ovat vastuussa 79 artiklassa tarkoitetusta tietojen hankinnasta ja todentamisesta. Tarkastajien on määrä raportoida komissiolle kaikista rikkomuksista. Komissio voi antaa direktiivin, jolla asianomaista jäsenvaltiota kehotetaan toteuttamaan kaikki tarvittavat toimenpiteet rikkomuksen lopettamiseksi.

Komission kannan mukaan British Nuclear Fuels plc on rikkonut Euroopan atomienergiayhtiön perustamissopimuksen 79 ja 81 artiklaa, kun se on jättänyt esittämättä ja pitämättä toimintaa koskevia asiakirjoja, joiden avulla kaikesta tällä hetkellä Sellafieldin (Yhdistynyt kuningaskunta) B30-altaassa varastoitavasta ydinmateriaalista voidaan pitää kirjanpitoa, ja kun se ei ole säteilysuojeluun liittyvistä syistä päästänyt komission tarkastajia tarkistamaan B30-altaassa varastoitavaa ydinmateriaalia.

Direktiivi velvoittaa Yhdistyneen kuningaskunnan toimittamaan komissiolle ennen 1. toukokuuta 2004 kokonaisvaltaisen suunnitelman rikkomusten lopettamiseksi. Yhdistyneen kuningaskunnan on lisäksi esitettävä komissiolle kuuden kuukauden välein täytäntöönpanon edistymistä kuvaava raportti. Tämän raportin ja komission omien tarkastusten perusteella komissio arvioi, noudattaako Yhdistynyt kuningaskunta direktiivissä säädettyjä velvoitteita.

Asetuksen (Euratom) N:o 3 (1) perusteella yhteisön Euroopan atomienergiayhteisön perustamissopimuksen perusteella saamat tai jäsenvaltioiden toimittamat ja tietoturvallisuusasteikon mukaan luokitellut tiedot on käsiteltävä Euratomin salaisina tietoina. Salaisiin tietoihin pääsy ja niiden hallussapito on sallittava yksinomaan siihen valtuutetuille henkilöille, joiden on tehtäviensä vuoksi ehdottoman tarpeellista tietää tai saada ne.

Komissio on kuitenkin vuodesta 2001 lähtien toimittanut vuosittain parlamentille ja neuvostolle kertomuksen Euratomin ydinmateriaalivalvonnan (2) toiminnasta. Kertomuksessa kuvataan Euratomin ydinmateriaalivalvonnan roolia ja oikeusperustaa ja kerrotaan sen toiminnasta kertomuksessa mainitulla kaudella. Siinä kerrotaan myös tämänhetkisestä kehityksestä ja esitetään yleiskatsaus tulevaisuuteen.

Tulevissa kertomuksissa selvitetään järjestelmällisesti, kuinka Yhdistyneen kuningaskunnan viranomaiset ovat edistyneet edellä mainitun direktiivin täytäntöönpanossa.

(1) Euroopan ydinenergiayhteisön perustamissopimuksen 24 artiklan soveltamisesta annettu asetus N:o 3, EYVL 17, 6.10.1958.

(2) Saatavana Internet-osoitteesta: (http://europa.eu.int/comm/energy/nuclear/safeguards/index_en.htm).